**Všeobecne záväzné nariadenie**

**Obce Hrabušice**

č. ..../2024

z ............ 2024

**o dani za ubytovanie**

**Obecné zastupiteľstvo v Hrabušiciach** na základe ustanovenia § 11 ods. 4 písm. d), e) a g) zák. č. 369/1990 Zb. o obecnom zriadení v platnom znení v spojení s ust. § 43 zákona č. 582/2004 Z.z. o miestnych daniach a miestnom poplatku za komunálne odpady a drobné stavebné odpady v platnom znení sa uznieslo na tomto **všeobecné záväznom nariadení:**

**Článok I.**

**Základné ustanovenia**

1. Toto všeobecne záväzné nariadenie (ďalej len „*nariadenie*“) upravuje podmienky určovania a vyberania dane za ubytovanie pre fyzické osoby na území Obce Hrabušice (ďalej len „*obec*“), ktoré sa v zariadení odplatne prechodne ubytujú.

2. Správu dane za ubytovanie vykonáva obec ako správca dane (ďalej len „*správca dane*“).

**Článok II.**

**Predmet dane**

Predmetom dane za ubytovanie (ďalej len „*daň*“) je odplatné prechodné ubytovanie fyzickej osoby podľa ust. § 754 až 759 zákona č. 40/1964 Občiansky zákonník v platnom znení, v ubytovacom zariadení, ktorým je hotel, motel, botel, hostel, penzión, apartmánový dom, kúpeľný dom, liečebný dom, ubytovacie zariadenie prírodných liečebných kúpeľov a kúpeľných liečební, ubytovňa, chata, stavba na individuálnu rekreáciu, zrub, bungalov, kemping, minikemp, táborisko, rodinný dom, byt v bytovom dome, v rodinnom dome alebo v stavbe slúžiacej na viaceré účely a iné zariadenie poskytujúce odplatné prechodné ubytovanie fyzickej osobe.

.

**Článok III.**

**Zúčastnené osoby, základ dane, vznik a zánik daňovej povinnosti**

1. **Daňovníkom** je fyzická osoba, ktorá sa v ubytovacom zariadení odplatne prechodne ubytuje.

2. **Platiteľom dane** je prevádzkovateľ ubytovacieho zariadenia, ktorý odplatné prechodné ubytovanie fyzickej osobe poskytuje. Ak nemožno určiť prevádzkovateľa ubytovacieho zariadenia, platiteľom dane je vlastník nehnuteľnosti alebo jej časti, v ktorej sa odplatné prechodné ubytovanie fyzickej osobe poskytuje. Ak je nehnuteľnosť alebo jej časť, v ktorej sa poskytuje odplatné prechodné ubytovanie, vo vlastníctve viacerých osôb, platiteľom dane je každý z nich a za daň ručia spoločne a nerozdielne.

3. **Zástupca platiteľa dane** je fyzická osoba alebo právnická osoba, ktorá sprostredkuje odplatné prechodné ubytovanie medzi platiteľom dane a daňovníkom prostredníctvom prevádzkovania digitálnej platformy s ponukou ubytovacích zariadení na území obce poskytujúcich odplatné prechodné ubytovanie.

4. **Základom dane** je počet prenocovaní v ubytovacom zariadení, najviac však 60 prenocovaní daňovníka u jedného platiteľa dane v jednom kalendárnom roku.

5. **Daňová povinnosť vzniká** dňom poskytnutia odplatného prechodného ubytovania fyzickej osobe a zaniká dňom ukončenia poskytovania odplatného prechodného ubytovania fyzickej osobe.

**Článok IV.**

**Sadzba dane**

1. Správca dane určuje sadzbu dane:

a) za osobu vo veku od 15 r. do 65 r. za prenocovanie na sumu 2,- €,

b) za osobu vo veku od 6 r. do 15 r. za prenocovanie na sumu 1,- €,

c) za osobu vo veku nad 65 r. za prenocovanie na sumu 1,- €.

2. Osoba vo veku do 6 r. je oslobodená od dane.

**Článok V.**

**Oznamovacia povinnosť a jej náležitosti**

1. Platiteľ dane je povinný oznámiť správcovi dane ubytovaciu kapacitu každého ubytovacieho zariadenia, ktoré na území obce prevádzkuje, a to najneskôr v deň začatia poskytovania odplatného prechodného ubytovania. Oznámenie o začatí (vzniku) poskytovania odplatného prechodného ubytovania v ubytovacom zariadení obsahuje nasledovné náležitosti:

a) označenie platiteľa dane:

1. meno a priezvisko, rodné číslo a adresa trvalého pobytu, ak ide o fyzickú osobu, ktorá nie je podnikateľom

2. obchodné meno, sídlo, IČO, DIČ, ak ide o právnickú osobu alebo fyzickú osobu, ktorá je podnikateľom

3. označenie peňažného ústavu, v ktorom je vedený účet platiteľa dane, číslo účtu v tvare IBAN

4. meno, priezvisko, funkcia zodpovednej osoby

5. ďalšie kontaktné údaje platiteľa dane: emailová adresa, telefonický kontakt, propagácia zariadenia na internetovom portáli (názov portálu)

b) označenie ubytovacieho zariadenia:

1. názov a adresa ubytovacieho zariadenia

2. kategória/druh ubytovacieho zariadenia

c) ubytovacia kapacita ubytovacieho zariadenia (počet lôžok/počet izieb)

d) deň začatia poskytovania odplatného prechodného ubytovania v ubytovacom zariadení

e) údaje o zástupcovi platiteľa dane a digitálnej platforme4, ak súčasne platiteľ dane oznámi, že namiesto neho daň z časti alebo úplne vyberá zástupca platiteľa dane podľa článku III ods. 3 nariadenia:

1. názov (obchodné meno), sídlo a IČO zástupcu platiteľa dane

2. kontaktné údaje zástupcu platiteľa dane; ustanovenie ods. 1 písm. a) bod 5. sa použije primerane

3. názov digitálnej platformy, prostredníctvom ktorej je sprostredkované odplatné prechodné ubytovanie medzi platiteľom dane a daňovníkom na území obce, vrátane uvedenia webového sídla, na ktorom je digitálna platforma prístupná verejnosti

f) dátum a podpis - ak je platiteľom dane právnická osoba, k podpisu sa uvedie meno a priezvisko štatutárneho orgánu; ak za platiteľa dane koná splnomocnenec, uvedie svoje meno a priezvisko, pričom k oznámeniu pripojí splnomocnenie.

2. Platiteľ dane je povinný obci oznámiť všetky zmeny skutočností rozhodujúcich pre určenie dane a to do 30 dní odo dňa, keď tieto skutočnosti nastali. Oznámenie o zmene skutočností rozhodujúcich pre určenie dane obsahuje nasledovné náležitosti:

a) označenie platiteľa dane v rozsahu podľa predchádzajúceho odseku,

b) označenie ubytovacieho zariadenia v rozsahu podľa predchádzajúceho odseku,

c) deň, od ktorého došlo ku zmene skutočností rozhodujúcich pre určenie dane,

d) popis zmeny skutočností rozhodujúcich pre určenie dane,

e) dátum a podpis.

3. Platiteľ dane je povinný oznámiť správcovi dane ukončenie poskytovania odplatného prechodného ubytovania najneskôr do 30 dní odo dňa ukončenia poskytovania odplatného prechodného ubytovania. Oznámenie o ukončení (zániku) poskytovania odplatného prechodného ubytovania v ubytovacom zariadení obsahuje nasledovné náležitosti:

a) označenie platiteľa dane v rozsahu podľa ods. 1 tohto článku nariadenia,

b) označenie ubytovacieho zariadenia v rozsahu podľa ods. 1 tohto článku nariadenia,

c) deň ukončenia poskytovania odplatného prechodného ubytovania,

d) dátum a podpis.

**Článok VI.**

**Evidencia ubytovaných**

1. Platiteľ dane je povinný na účely dane viesť podrobnú evidenciu všetkých fyzických osôb, ktorým bolo odplatné prechodné ubytovanie poskytované. Evidenciu fyzických osôb vedie v listinnej podobe alebo elektronickej podobe formou evidenčnej knihy, ktorá obsahuje:

a) meno a priezvisko fyzickej osoby

b) adresu trvalého pobytu

c) dátum narodenia

d) číslo a druh preukazu totožnosti, ktorým môže byť občiansky preukaz, cestovný pas alebo iný doklad preukazujúci totožnosť daňovníka

e) dĺžku pobytu (počet prenocovaní) vrátane dňa príchodu a dňa odchodu fyzickej osoby

f) ďalšie záznamy potrebné pre správne určenie dane:

1. číslo izby ubytovaného hosťa,

2. počet všetkých ubytovaných hostí v danom kalendárnom mesiaci

3. počet prenocovaní každého ubytovaného hosťa v danom kalendárnom mesiaci

4. počet prenocovaní všetkých ubytovaných hostí v danom kalendárnom mesiaci

2. Evidenčnú knihu je platiteľ dane povinný viesť prehľadne a zápisy usporadúvať postupne z časového hľadiska podľa vzniku daňovej povinnosti.

3. Platiteľ dane oznamuje správcovi dane základ dane v lehote a spôsobom podľa tohto článku nariadenia. Ak časť povinnosti alebo celú daňovú povinnosť plní za platiteľa dane zástupca platiteľa dane, základ dane sa znižuje o základ dane, ktorý za platiteľa dane prebral jeho zástupca.

4. Platiteľ dane oznamuje správcovi dane základ dane 1 x štvrťročne a to za príslušný kalendárny štvrťrok vždy do 15. dňa kalendárneho mesiaca nasledujúceho po príslušnom kalendárnom štvrťroku.

5. Oznámenie o základe dane (štvrťročné vyúčtovanie dane za ubytovanie) obsahuje nasledovné náležitosti:

a) označenie platiteľa dane podľa článku V ods. 1 písm. a) bod 1. alebo bod 2. nariadenia,

b) náležitosti podľa článku V ods. 1 písm. b) bod 1. nariadenia,

c) označenie príslušného kalendárneho štvrťroka a roka, za ktorý sa vyberá daň,

d) celkový počet ubytovaných osôb za príslušný kalendárny štvrťrok,

e) celkový počet prenocovaní za príslušný kalendárny štvrťrok,

f) počet prenocovaní za príslušný kalendárny štvrťrok, ktoré:

1. sa vzťahujú na osoby oslobodené od dane,

2. podliehajú dani, ktorú vyberá zástupca platiteľa dane namiesto platiteľa dane,

3. podliehajú dani, ktorú vyberá platiteľ dane,

g) počet prenocovaní, ktoré podliehajú daňovej povinnosti v danom kalendárnom mesiaci,

h) výpočet dane za príslušný kalendárny mesiac, ktorý sa určí ako súčin sadzby dane a celkového

počtu prenocovaní podľa písm. g),

i) dátum a podpis.

6. Správca dane zverejní na svojom webovom sídle tlačivá oznámení podľa článkov V a VI tohto nariadenia.

**Článok VII.**

**Spôsob a lehoty platenia dane (platiteľom dane)**

1. Platiteľ dane je povinný predkladať správcovi dane štvrťročné vyúčtovanie dane za ubytovanie, a to za príslušný kalendárny štvrťrok vždy do 15. dňa kalendárneho mesiaca nasledujúceho po príslušnom kalendárnom štvrťroku.

2. Platiteľ dane je povinný daň zaplatiť na účet správcu dane najneskôr do 15. dňa kalendárneho mesiaca nasledujúceho po príslušnom kalendárnom štvrťroku, za ktorý sa daň platí.

3. Platbu dane, v lehote uvedenej v predchádzajúcom odseku, možno vykonať bezhotovostným prevodom na účet správcu dane alebo v hotovosti poštovým poukazom na účet správcu dane alebo pri platbách do 300 eur do pokladne správcu dane.

4. Platbu dane môže platiteľ dane vykonať aj preddavkovo, a to formou zakúpenia vstupov do roklín Slovenského raja - tzv. poplatok za použitie technického zariadenia (ďalej len „*vstup*”). Správca dane vydá platiteľovi dane písomné potvrdenie o počte zakúpených vstupoch. Rovnako aj pri tomto spôsobe platby dane je platiteľ dane povinný predkladať správcovi dane štvrťročné vyúčtovanie dane, a to za príslušný kalendárny štvrťrok vždy do 15. dňa kalendárneho mesiaca nasledujúceho po príslušnom kalendárnom štvrťroku. V prípade ak suma vyúčtovanej dane za príslušný kalendárny štvrťrok bude vyššia ako preddavok dane zaplatený vo forme vstupov, je platiteľ dane rozdiel povinný doplatiť v lehote do 15. dňa kalendárneho mesiaca nasledujúceho po príslušnom kalendárnom štvrťroku.

5. Základné platobné údaje pre účely zaplatenia dane správca dane zverejní na svojom webovom sídle. Uvedené údaje sú neoddeliteľnou súčasťou tlačiva oznámenia o základe dane (štvrťročného vyúčtovania dane za ubytovanie). Variabilný symbol pridelí platiteľovi dane správca dane na základe podaného oznámenia o začatí poskytovania odplatného prechodného ubytovania.

**Článok VIII.**

**Iné povinnosti platiteľa dane**

Platiteľ dane je ďalej povinný:

a) podať na výzvu správcu dane potrebné vysvetlenia a predložiť požadované doklady podľa osobitného zákona[[1]](#footnote-1)

b) vyhotoviť fotokópiu evidenčnej knihy, resp. urobiť výpis z evidenčnej knihy priamo u platiteľa dane správcovi dane, alebo povereným osobám správcu dane

c) umožniť správcovi dane vykonať miestne zisťovanie a predložiť doklady a záznamy vedené pre účely dane za ubytovanie,

d) vydať fyzickej osobe, ktorá sa prechodne odplatne ubytuje v ubytovacom zariadení, doklad o zaplatení dane, v ktorom uvedie názov zariadenia, sadzbu dane v zmysle platného všeobecne záväzného nariadenia, počet prenocovaní, počet osôb, dátum začatia a ukončenia ubytovania a celkovú výšku dane.

**Článok IX.**

**Zástupca platiteľa dane (digitálna platforma)**

1. Správca dane môže so zástupcom platiteľa dane8) podľa § 3 ods. 3 tohto nariadenia uzavrieť dohodu o vyberaní a odvedení dane podľa § 41c zákona č. 582/2004 Z. z. o miestnych daniach a miestnom

poplatku za komunálne odpady a drobné stavebné odpady v znení neskorších predpisov.

2. Zástupca platiteľa dane oznamuje správcovi dane základ dane a výšku vybratej dane polročne spolu za všetky ubytovacie zariadenia vo výkaze vybratej a odvedenej dane za ubytovanie.[[2]](#footnote-2)

3. Zástupca platiteľa dane vyberá daň od daňovníkov v mene platiteľa dane. Vybratú daň za všetky ubytovacie zariadenia podľa vypočítaného základu dane odvedie spolu za daný kalendárny polrok bezhotovostne do konca kalendárneho mesiaca nasledujúceho po uplynutí príslušného kalendárneho štvrťroku v jednej celkovej úhrnnej sume na dohodnutý účet správcu dane.

**Článok X.**

**Kontrola a Sankcie**

1. Kontrolu dodržiavania ustanovení tohto nariadenia vykonáva obec alebo iná právnická osoba alebo fyzická osoba v súčinnosti s obcou alebo s písomným poverením obce.

2. Obec uloží platiteľovi dane za nesplnenie niektorej z povinností v zmysle ustanovení Článku VI. ods. 1 písm. f) pokutu 20,- € podľa osobitného predpisu[[3]](#footnote-3) za každé jednotlivé nesplnenie povinnosti; v správnom konaní pokutu až do výšky 6 638,- €.

3. Obec uloží platiteľovi dane pokutu 100,- € podľa osobitného predpisu[[4]](#footnote-4) za nesplnenie povinnosti v zmysle ustanovenia Článku VIII. písm. c) nariadenia; v správnom konaní pokutu a až do výšky 6 638,- €.

4. Obec ako správca dane uloží platiteľovi dane pokutu podľa osobitného predpisu[[5]](#footnote-5) za nesplnenie povinnosti uvedených v Článku VI. ods. 5 nariadenia.

5. Obec ako správca dane uloží platiteľovi dane pokutu podľa osobitného predpisu[[6]](#footnote-6) za nesplnenie povinností uvedených v Článku VIII. písm. a), písm. b) a písm. d) nariadenia.

6. Obec ako správca dane uloží platiteľovi dane za nesplnenie povinností uvedených Článku V. a Článku VI. ods. 1 písm. a) až písm. e), ods. 2 a Článku VII. nariadenia pokutu za správny delikt podľa osobitného predpisu[[7]](#footnote-7).

**Článok XI.**

**Postup pri správe dane**

Na správu miestnej dane za ubytovanie sa vzťahuje osobitný predpis Zákon č. 563/2009 Z. z. o správe daní (daňový poriadok) a o zmene a doplnení niektorých zákonov v platnom znení

**Článok XII.**

**Zrušovacie ustanovenie**

Zrušuje sa ustanovenie § 11 Všeobecne záväzné nariadenie Obce Hrabušice schváleného uznesením obecného zastupiteľstva č. 703/11/2014 zo dňa 26.11.2014, v znení Dodatku č. 1 zo dňa 13.12.2017, Dodatku č. 2 zo dňa 15.12.2022, Dodatku č. 3 zo dňa 14.12.2023 a Dodatku č. 4 zo dňa 15.02.2024, týkajúceho sa dane za ubytovania.

**Článok XIII.**

**Účinnosť**

 Toto Všeobecne záväzné nariadenie nadobúda účinnosť ..................... .

 Marcel Kacvinský

 starosta obce

schválené:

platné:

účinné:

1. § 38 ods. 5, § 39 ods. 2 zákona č. 563/2009 Z. z. o správe daní (daňový poriadok) a o zmene a doplnení niektorých zákonov v platnom znení [↑](#footnote-ref-1)
2. § 41c zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v platnom znení [↑](#footnote-ref-2)
3. § 27b ods. 1 písm. a) a ods. 2 zákona č. 369/1990 Zb. o obecnom zriadení v platnom znení [↑](#footnote-ref-3)
4. § 27b ods. 1 písm. a) a ods. 2 zákona č. 369/1990 Zb. o obecnom zriadení v platnom znení [↑](#footnote-ref-4)
5. § 154 ods. 1 písm. c), § 155 ods. 1 písm. d) zákona č. 563/2009 Z. z. o správe daní (daňový poriadok) a o zmene a doplnení niektorých zákonov v platnom znení [↑](#footnote-ref-5)
6. § 154 ods. 1 písm. j), § 155 ods. 1 písm. e) zákona č. 563/2009 Z. z. o správe daní (daňový poriadok) a o zmene a doplnení niektorých zákonov v platnom znení [↑](#footnote-ref-6)
7. § 154 až § 156 zákona č. 563/2009 Z. z. o správe daní (daňový poriadok) a o zmene a doplnení niektorých zákonov v platnom znení [↑](#footnote-ref-7)